Okresná prokuratúra Rimavská Sobota 
Jesenského 1, 979 80 Rimavská Sobota 1 	

Sp. zn. : 1 Pv 671/12/6609	Rimavská Sobota, 27.11.2012
EEČ : 2-49-126-2012

U Z N E S E N I E

Trestná vec:	obvinený XXXXX 
Prečin:	Podvod podľa § 20, § 221 odsek 1 Trestného zákona číslo 300/2005 Zbierky zákonov v znení zákona číslo 650/2005 Zbierky zákonov

Rozhodol: 	prokurátor Okresnej prokuratúry Rimavská Sobota
Podľa § 215 odsek 2 písmeno a Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
24.10.2006 v Rimavskej Sobote na ulici Malohontskej v predajni MT Elektro po predchádzajúcej vzájomnej dohode s XXXXX uzatvoril zmluvu č. 3610175661 so spoločnosťou Home Credit Slovakia, a. s. Piešťany na predmet zmluvy, a to sporák zn. Mora a televízor zn. OVP v hodnote nie menej ako 16 498,-- Sk (547,63 € pri konverznom kurze 1 € = 30,1260 Sk), pričom už pri podpise zmluvy uviedol nepravý údaj o svojom zamestnaní v spoločnosti LM - RUN v Rimavskej Sobote, ktoré potvrdenie mu zabezpečil XXXXX, hoci vedel, že tam nepracuje a nepracoval, doposiaľ neuhradil žiadnu splátku a spoločnosti Home Credit Slovakia, a. s. Piešťany tak  spôsobil  škodu  vo  výške nie  menej  ako 20 736,-- Sk (688,31€ pri konverznom kurze 1 € = 30,1260 Sk) aj s navýšením,

s poukazom na trestný rozkaz 

Okresného súdu Rimavská Sobota sp. zn. 3 T 104/10 zo dňa 31.05.2010, ktorý nadobudol právoplatnosť dňa 29.06.2010, ktorým bol obvinený XXXXX uznaný vinným z prečinu zanedbania povinnej výživy podľa § 207 ods. 1, ods. 3 písm. c) Tr. zákona, za ktorý mu bol uložený trest odňatia slobody v trvaní dvoch rokov a štyroch mesiacov so zaradením do ústavu so stredným stupňom stráženia,
lebo je trest, ku ktorému môže trestné stíhanie viesť, celkom bez významu popri treste, ktorý bol obvinenému pre iný čin už právoplatne uložený
Odôvodnenie:
	Uznesením povereného príslušníka ešte Oddelenia skráteného vyšetrovania PZ, Okresného riaditeľstva PZ Rimavská Sobota sp. zn. ORP-10251/1-OSV-RS-2007 z 06.08.2007 bolo začaté trestné stíhanie a vznesené obvinenie XXXXX za prečin podvodu formou spolupáchateľstva podľa § 20, § 221 ods. 1 Tr. zákona na tých skutkových základoch, ako je to uvedené vo výrokovej časti tohto uznesenia. Vecná príslušnosť vyšetrovateľa na konanie bola daná v zmysle § 200 ods. 2 písm. a) Tr. poriadku, nakoľko obvinený je v súčasnej dobe vo výkone trestu odňatia slobody.

	Podľa § 221 ods. 1 Tr. zákona prečinu podvodu sa dopustí ten, kto na škodu cudzieho majetku seba alebo iného obohatí tým, že uvedie niekoho do omylu alebo využije niečí omyl, a spôsobí tak na cudzom majetku škodu malú, potresce sa odňatím slobody až na dva roky. 

	Spáchanie skutku, tak ako je to uvedené vo výrokovej časti tohto uznesenia, bolo obvinenému XXXXX bezpečne preukázané najmä vyhodnotením svedeckých výpovedí a zabezpečeným listinným materiálom. Osoba XXXXX, ako spolupáchateľ totho trestného činu, je v súčasnej dobe stíhaný v osobitnom konaní vyšetrovateľom Okresného riaditeľstva PZ, Odboru kriminálnej polície PZ Rimavská Sobota spolu s ďalšími obvinenými v konaní vedenom pod sp. zn. ORP-569/OEK-RS-2007, v ktorom bude o jeho podiele na spáchaní trestného činu aj rozhodnuté. 
  
	Trestným rozkazom Okresného súdu Rimavská Sobota sp. zn. 3 T 104/10 zo dňa 31.05.2010, ktorý nadobudol právoplatnosť dňa 29.06.2010, bol obvinený XXXXX uznaný vinným z prečinu zanedbania povinnej výživy podľa § 207 ods. 1, ods. 3 písm. c) Tr. zákona, za ktorý mu bol uložený trest odňatia slobody v trvaní dvoch rokov a štyroch mesiacov so zaradením do ústavu so stredným stupňom stráženia. Trest v celkovej dĺžke trvania 2 roky a 4 mesiace v súčasnej dobe vykonáva v Ústave na výkon trestu odňatia slobody v Košiciach - Šaci.  

	Podľa § 215 ods. 2 písm. a) Tr. poriadku prokurátor môže zastaviť trestné stíhanie, ak je trest, ku ktorému môže trestné stíhanie viesť celkom bez významu popri treste, ktorý bol obvinenému pre iný čin už právoplatne uložený. 

	Nakoľko trest uložený vyššie citovaným trestným rozkazom Okresného súdu Rimavská Sobota je uložený právoplatne s dĺžkou trestu v celkovej dĺžke 2 roky a 4 mesiace, je nemožné, aby prípadnou obžalobou a následným rozsudkom uložil súd súhrnný trest (§ 42 ods. 1 Tr. zákona, za súčasného zrušenia výroku o treste vyššie citovaného trestného rozkazu) v dlhšom trvaní, nakoľko trestná sadzba za prečin podvodu podľa § 221 ods. 1 Tr. zákona, za ktorý je v súčasnej dobe stíhaný a ktorým sa môže páchateľ potrestať odňatím slobody je až na dva roky. Z tohto dôvodu som preto rozhodol o zastavení trestného stíhania z dôvodu jeho neúčelnosti.  

	Týmto mojím rozhodnutím nie sú dotknuté nároky poškodeného na prípadnú náhradu spôsobenej škody, ktorú si je oprávnený uplatniť v rámci občianskoprávneho konania a naň nadväzujúce vykonávacie konanie na príslušnom súde. 

	Vzhľadom k vyššie uvedeným skutočnostiam bolo potrebné rozhodnúť tak, ako je to uvedené vo výrokovej časti tohto uznesenia. 
Poučenie:
Proti tomuto uzneseniu je prípustná sťažnosť, ktorú môže podať obvinený a poškodený do troch dní od jeho oznámenia u prokurátora Okresnej prokuratúry Rimavská Sobota. V trestnom stíhaní sa pokračuje, ak obvinený vyhlási do troch dní od doručenia uznesenia, že na prejednaní veci trvá.
O sťažnosti rozhodne prokurátor Krajskej prokuratúry Banská Bystrica.
Sťažnosť má odkladný účinok. 

JUDr. Milan Marko
prokurátor